Tisztelt HR Menedzser! (Ha tudjuk az illető nevét, írjuk oda, úgy mindjárt személyesebb lesz a jelentkezés.)

A Gép-Ész Kft.-nél meghirdetett mérnöki pozícióra jelentkezem. A területen szerzett tapasztalatom, elért eredményeim alkalmassá tesznek a munkára. Az elmúlt években olyan cégeknél volt lehetőségem bizonyítani, mint a GépTech és a Jó Mérnök vállalat. A minőségi mérnöki munkához elengedhetetlen precizitással és odafigyeléssel végzem mindig a munkámat, ezért úgy gondolom, értékes tagja lehetek a cég senior mérnöki csapatának.

Legutóbbi munkám során csapatommal megterveztük XY gyártócég egyedi gépeit, részt vettünk a gépek legyártásában és beállításában, valamint a működés megkezdése után is támogattuk a gyártási folyamatot. Csapatomban több szakterületet képviselő kolléga dolgozott együtt, akiknek a munkáját összehangoltam, a projekt során felügyeltem és irányítottam.

Munkámat a legmagasabb színvonalon végzem, akár több projektben is hatékonyan részt tudok venni egyszerre, mindig szívesen ismerek meg új területeket, vágok bele olyan feladatokba, amelyek tudásom frissen tartást, a legújabb technológiák alkalmazását igénylik. Külön kihívást és örömet jelent számomra, ha az ügyfelek munkáját testreszabott mérnöki megoldásokkal segíthetem. Erősségem, hogy ennek érdekében a megfelelő kérdéseket teszem fel, így a folyamat végén a megrendelőnek pontosan azt a terméket tudjuk leszállítani, amire szüksége van. Ezért úgy gondolom, hogy a piacon az innovatív megoldásairól ismert Gép-Ész Kft. csapata nyitott lehet újító ötleteimre, amivel egyben komoly hozzáadott értéket tudnék teremteni a cég számára.

Köszönöm, hogy időt szakított pályázatomra, csatolva küldöm önéletrajzomat, amelyben további részleteket talál eddigi pályafutásomról. Remélem, felkeltettem az érdeklődését, és lehetőségem lesz személyesen is egyeztetni a további részletekről.

Üdvözlettel,

Minta Kálmán

e-mail cím

telefonszám